** MESTO VRÚTKY**

**Ing. Miroslav Mazúr**

**Primátor mesta**

**Mestský úrad Vrútky, Námestie S. Zachara 4, 038 61 Vrútky**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Vrútky, dňa 15.06.2018

**Komplexné zhodnotenie volebného programu primátora mesta a poslaneckého zboru mesta Vrútky za volebné obdobie 2014 – 2018**

Dňa 10.02.2015 na plánovanom MsZ uznesením č. 29/2015 bol prijatý volebný program primátora mesta a poslancov MsZ vo Vrútkach na volebné obdobie rokov 2014 – 2018. Podobne ako pred štyrmi rokmi podávam v stručnej forme mestskému zastupiteľstvu a zároveň občanom nášho mesta Vrútky komplexné zhodnotenie plnenia volebného programu za celé volebné obdobie roky 2014 – 2018.

**- riešiť financovanie mestskej autobusovej hromadnej dopravy s Mestom Martin a vedením SAD s cieľom znížiť straty vo verejnom záujme,**

na základe mnohonásobných rokovaní s vedením mesta Martin, niektorými poslancami MsZ Martin, vedením SAD, a.s. Žilina, Mestské zastupiteľstvo Martin dňa 28.05.2018 na jeho zasadnutí prerokovalo a schválilo návrh na zmenu podielu miest Martin a Vrútky na úhrade straty pri zabezpečovaní výkonov vo verejnom záujme v MHD v navrhovanej výške Martin 90,533% a Vrútky 7,55%. Pre Vrútky to znamená zníženie straty o 3,525 %, teda do konca roku bude strata pre naše mesto nižšie o cca vyše 41 000,-€ a budúce roky už vo výške 7,55%.

- **presadzovať uznesenie na radu ZMOS-u ohľadom zvýšenia koeficientu prerozdeľovania finančných prostriedkov pre mestá a obce na pôvodných 70,3 % z príjmu daní fyzických osôb,**

splnený bod v zmysle vlaňajšieho hodnotenia plnenia plánu ku dňu 13. 09. 2016.

**- podľa možností Mesta Vrútok zabezpečiť zberný dvor, venovať sa problematike odpadového hospodárstva s cieľom maximálne zapojiť občanov do separácie, hospodárne využívať všetky možnosti separovania, zvýšiť poriadok v meste, zabezpečiť efektívny zber a odvoz komunálneho odpadu,**

zberný dvor v meste Vrútky sa nepodarilo vybudovať najmä z dôvodu, že mesto nemá dostatočné vlastné finančné prostriedky na jeho vybudovanie a zabezpečili sme ho cez firmu Brantner Fatra, s.r.o. na Ul. Robotnícka 20, Martin. V rámci eurofondov bola vypísaná jedna výzva na zabezpečenie vybudovania zberného dvora, ale mesto sa do nej nemohlo zapojiť, nakoľko nespĺňalo podmienku zosúladenia umiestnenia zberného dvora a platným územným plánom mesta.

Mesto Vrútky s cieľom maximálne zapojiť občana do separácie pristúpilo k rozšíreniu počtu nádob na separáciu plastov, zavedenie nových 1100 l nádob na separáciu papiera a zavedenie vrecového mobilného zberu bio odpadu priamo od RD v dvojtýždennom cykle. Tieto opatrenia pomohli mestu percentuálne zvýšiť podiel vyseparovaného odpadu z komunálneho odpadu, a to z 8,9 % v roku 2015 na 23,85% v roku 2017. Týmto sa dosiahlo aj zefektívnenie systému zberu a odvozu komunálneho odpadu. Ďalej tento rok sme boli úspešní vo výzve na nenávratný finančný príspevok z európskych štrukturálnych fondov na predchádzanie vzniku biologického rozložiteľného komunálneho odpadu na území mesta Vrútky, oprávnené výdavky sú vo výške 118 382,-€. Mesto zakúpi 200 ks kompostérov o objeme 700 l a 850 ks o objeme 1050 l pre domácnosti.

**- reagovať na všetky výzvy, ktoré sa týkajú projektov z EÚ a budú prospešné pre mesto,**

Mesto Vrútky reagovalo na výzvy týkajúce sa projektov EÚ nasledovne:

**Zvýšenie kapacity Materskej školy Francúzskych partizánov 2979/19, Vrútky**

**Rozpočet projektu: 328 300 €, spoluúčasť: 5%, stav: projekt bol úspešný, realizuje sa.**

Mesto Vrútky sa zapojilo do vyhlásenej výzvy na zvýšenie kapacity Materskej školy Francúzskych partizánov, projekt bol úspešný a bola mu pridelená dotácia. V súčasnej dobe je obsadenosť materskej školy na úrovni 67 detí. Plánovanou nadstavbou, stavebnými úpravami a celkovou rekonštrukciou objektu sa vytvorí 24 nových miest.

**Plnou parou vpred - Program Interreg V-A Poľsko - Slovensko 2014 -2020**

**Celkový rozpočet projektu: 41 745 € a z toho Mesto Vrútky: 22 799 €, spoluúčasť: 5%, stav: projekt bol úspešný, realizuje sa.**

Hlavným cieľom mikroprojektu je využitie spoločného kultúrneho dedičstva miest Vrútky a Czechowice-Dziedzice s cieľom podporovať rozvoj cestovného ruchu v oblasti pohraničia. Vďaka tomu mikroprojekt priamo prispieva k realizácii špecifického cieľa Programu „Zvýšenie úrovni udržateľného využitia kultúrneho a prírodného dedičstva návštevníkmi a obyvateľmi”. Prispeli k tomu aj realizované úlohy a aktivity (stretnutia seniorov, medzinárodná konferencia, vedomostná hra žiakov, vydanie publikácie, kalendára).

**Kompostéry – odbúranie biologicky rozložiteľného odpadu**

**Rozpočet projektu: 118 382 €, spoluúčasť: 5%, stav: projekt bol úspešný, začína sa realizovať**

Cieľom predloženého projektu je predchádzanie vzniku biologicky rozložiteľného komunálneho odpadu na území mesta Vrútky. Predmetom projektu je nákup 200 ks kompostérov o objeme 700 litrov pre domácnosti a nákup 850 ks kompostérov o objeme 1050 litrov pre domácnosti. Obstaranie kompostérov sa realizuje s cieľom predchádzania vzniku BRKO z domácností a zo záhrad a parkov vrátane odpadu z cintorínov, ktoré sú vo vlastníctve mesta.

**Miestna občianska poriadková služba**

**Rozpočet projektu: 50 403 €, spoluúčasť: 5%, stav: projekt bol úspešný, realizuje sa.**

Hlavným cieľom projektu je zvýšiť finančnú gramotnosť, zamestnateľnosť a zamestnanosť marginalizovaných komunít, a to predovšetkým Rómov. Mesto Vrútky v rámci projektu MOPS vytvorilo dvojčlennú Miestnu občiansku poriadkovú službu, členovia ktorej budú svojou aktívnou účasťou, asertívnym zasahovaním, vyjednávaním a vlastným príkladom ovplyvňovať komunitu v konkrétnych častiach mesta. Členovia MOPS budú predchádzať vzniku deviantného správania v rómskej komunite upozorňovaním ich príslušníkov na negatívne dôsledky takejto činnosti, budú tiež monitorovať miesta, kde je predpoklad združovania sa osôb so sklonom k deviantnému správaniu a kriminalite a v prípade potreby budú nápomocní Mestskej polícii či Policajnému zboru vo Vrútkach.

**Rozšírenie kamerového systému**

**Rozpočet projektu: 16 950 €, spoluúčasť: 5%, stav: neschválená žiadosť.**

Hlavným cieľom projektu je zlepšenie prevencie kriminality a inej protispoločenskej činnosti v meste Vrútky, vytvorenie komplexného prístupu k bezpečnosti v sociálne vylúčených a iných rizikových lokalitách, prostredníctvom rozšírenia a modernizácie kamerového systému.

V rámci projektu „Zabezpečenie prevencie kriminality v meste Vrútky“ bude prevedené rozšírenie a modernizácia kamerového systému v meste Vrútky, ako prostriedku primárnej situačnej prevencie kriminality a inej protispoločenskej činnosti, čím sa naplní hlavný cieľ projektu.

**Rozšírenie vodovodu a kanalizácie, Ul. Karvaša – Blahovca**

**Rozpočet projektu: 452 510 €, spoluúčasť: 5%, stav: odborné posudzovanie žiadosti, po 1. doplnení.**

Cieľom projektu je rozšírenie verejného vodovodu a verejnej kanalizácie na Ulici Karvaša a Blahovca, na ktoré by bolo možné napojiť nielen existujúce objekty, ale aj podnietiť rozvoj tohto územia, ktoré je vhodné pre rozšírenia zástavby rodinnými domami, rekreačnými objektmi a oddychovej zóny.

**Cyklotrasa Martin – Vrútky**

**Rozpočet projektu: 66 245 €, spoluúčasť: 5%, stav: projekt bol úspešný, začína sa realizovať**

Mesto Vrútky v spolupráci so susedným mestom Martin sa koncom roku 2017 zapojili do vyhlásenej výzvy vybudovať spoločnú cyklotrasu spájajúcu obe mestá. Predkladaný projekt je plne v súlade s oprávnenými aktivitami, a to nasledovne:

- rekonštrukcia, modernizácia a výstavba infraštruktúry pre nemotorovú dopravu:

- cyklistické komunikácie – v rámci predkladaného projektu dôjde k vybudovaniu 131 m novej samostatnej cyklistickej cestičky, ktorá sa napojí na 2 787 m dlhý martinský úsek cyklocestičky. Jej súčasťou bude dopravné značenie a oporné múry.

- doplnková cyklistická infraštruktúra - súčasťou projektu sú tiež dve cyklistické odpočívadla, ktorých súčasťou bude mobiliár (lavičky, stojany na bicykle, infotabule, odpadkové koše). Pozdĺž celej cyklistickej cestičky bude tiež vybudované osvetlenie, ktoré tvorí súčasť oprávnených výdavkov projektu. Dňa 19.7. došlo k rozhodnutiu Ministerstva pôdohospodárstva a rozvoja vidieka SR o schválení nenávratného fin. príspevku pre mesto Vrútky.

**Rekonštrukcia telocvične školy Hany Zelinovej**

**Rozpočet projektu: 144 890 €, spoluúčasť: 20%, stav: odborné posudzovanie žiadosti.**

Stav telocvične školy Hany Zelinovej je v havarijnom stave, preto sme sa zapojili do vyhlásenej výzvy na rekonštrukciu telocviční a to v nasledujúcich oblastiach:

- rekonštrukcia cvičebného priestoru vrátane náraďovne,

* rekonštrukcia elektroinštalácie vrátane osvetlenia cvičebného priestoru (hracej plochy),
* rekonštrukcia strechy (zmena vzhľadu strechy, zmena tepelnoizolačných vlastností),
* rekonštrukcia ústredného kúrenia a vykurovacích telies s cieľom zvýšiť teplotu v miestnosti,
* rekonštrukcia sociálneho zariadenia, zdravotechniky a inžinierskych sietí,

Z dotácie na projekt sme žiadali uhradiť aj náklady na projektovú činnosť.

- **vybudovať vodovod a kanalizáciu v hornej časti Ul. Karvaša a Bláhovca z Envirofondu, resp. na základe plánu investičných akcií firmy TURVOD, a.s. alebo z fondov EÚ,**

na predmetnú akciu bola podaná žiadosť už v roku 2012, ktorá bola Enviromentálnym fondom schválená vo výške 72 000,-€, pričom výška spoluúčasti mesta činila 3789,48 €. Z dôvodu neukončenia procesu verejného obstarávania na zhotoviteľa pre predmetnú akciu k predpísanému dátumu, nedošlo k podpísaniu zmluvy medzi mestom a Enviromentálnym fondom.

Vzhľadom na uvedené skutočnosti mesto podalo v rokoch 2013, 2014, 2015, 2016 opätovne žiadosť v plnej výške, ktorá nebola Enviromentálnym fondom schválená. Z uvedených dôvodov sme opätovne podali žiadosť o dotáciu z Enviromentálneho fondu aj v roku 2017, výsledok je zatiaľ neznámy.

**- na Ulici Karvaša a Bláhovca zabezpečiť odvodnenie dažďových vôd,**

**- dokončiť výrub stromov v tejto lokalite a začať s etapovým budovaním chodníkov,**

uvedený bod je splnený, odvodnenie dažďových vôd vrchnej časti Karvaša a Bláhovca sa zrealizovalo pred troma rokmi, výrub stromov bol dokončený a prvá časť chodníka od Ul. Poľnej po Ul. Smrekovú je vybudovaná. V budúcnosti dažďové vody budú doriešené vo vrchnej časti vybudovania chodníka.

**- pokračovať na príprave územia pre individuálnu bytovú výstavbu na Kopaniciach, spracovať územnoplánovaciu dokumentáciu tohto územia,**

Mesto Vrútky dalo spracovať podrobný polohopis a výškopis daného územia, následne zabezpečilo spracovanie projektu dopravnej a technickej infraštruktúry na spomínané územie a požiadalo o vydanie územného rozhodnutia umiestnenia stavby podľa spracovaného projektu. V súčasnej dobe prebieha územné konanie.

**- pripraviť zmenu územného plánu podľa požiadaviek občanov, firiem, štátnych orgánov na vytvorenie priaznivých podmienok na bývanie a podnikanie vo Vrútkach,**

Mesto Vrútky na základe potrieb svojho rozvoja, požiadaviek občanov a miestnych podnikateľov požiadalo o vypracovanie Zmien a doplnkov č. 3 v schválenom územnom pláne mesta. Uvedené zmeny a doplnky sú úzko zamerané na nevyhnutné zmeny v územnom pláne, ktoré podporia rozvoj mesta, podnikateľskej obce aj rekreačné a športové využitie občanov.

**-v spolupráci s charitatívnymi cirkevnými inštitúciami pripraviť podmienky na vytvorenie komunitného centra pre občanov bez domova,**

v meste Vrútky cirkvi nevykonávajú charitatívne akcie pre bezdomovcov. Najbližšia činnosť katolíckej charity je v meste Martin. Napriek tomu mesto Vrútky vytvára podmienky pre občanov bez domova najmä v zimných mesiacoch. Ponúkame im sociálne poradenstvo, tých, ktorí súhlasili, sme umiestnili do útulku OZ Dobrý pastier. Počas mrazov december, január a február podávame ľuďom bez domova každý deň teplú polievku a teplý čaj. Rozdávame šatstvo, ktoré nám dávali občania pre takéto príležitosti. Zároveň uvažujeme o zapojenie sa do výziev IROP v oblasti sociálnej infraštruktúry a vytvoriť komunitné centrum v lokalite, kde sa najviac zdržujú marginalizované skupiny.

- **spoločne s Mestom Martin a obcami Lipovec a Turčianske Kľačany vytvoriť podmienky na rozvoj cyklotrás na území mesta vedľa nábrežia rieky Turiec; zapojiť sa do spoločných projektov a začať majetkovo vysporadúvať pozemky pod cyklotrasami,**

Mesto Vrútky sa zapojilo do vyhlásenej výzvy vybudovať spoločnú cyklocestičku spájajúcu mestá Martin a Vrútky tak, aby cyklisti nemuseli využívať existujúce cesty pre motorové vozidlá s príliš vysokými dopravnými intenzitami. Keďže navrhovaná cyklocestička zahŕňa katastrálne územia dvoch miest (Martin, Vrútky), z hľadiska podmienok výzvy IROP bolo potrebné pristúpiť k rozdeleniu tohto zámeru na dva projekty, a to na martinský úsek a vrútocký úsek, čomu zodpovedajú samostatné projektové dokumentácie so samostatnými rozpočtami, samostatné územné aj stavebné povolenia a tiež dve samostatné žiadosti o NFP, ktoré na seba logicky nadväzujú a spolu tvoria kompaktný celok. Mesto Vrútky bolo úspešné pri čerpaní eurofondov. Momentálne sa začína realizovať projekt s rozpočtom za mesto Vrútky vo výške 66 245,-€, pri spoluúčasti 5%. Pozemok pod celou navrhovanou časťou cyklocestičky za mesto Vrútky je vo vlastníctve Slovenského vodohospodárského podniku, š. p., s ktorým mesto Vrútky uzatvorilo nájomnú zmluvu vo výške 1,-€/rok, preto iné pozemky pod plánovanú cyklotrasu mesto Vrútky nezačalo majetkovo vysporadúvať.

**- pripraviť zmenu média v nájomnom bytovom dome „Meštianka“,**

Martinská teplárenská, a.s. Martin doviedla rozvody kúrenia a TUV až do pivničných priestorov. Je potrebné vybudovať výmenníkovú stanicu a príslušné rozvody a vykurovacie telesá v nájomnom bytovom dome „Meštianka“. Podmienkou tejto činnosti je zabezpečiť vypracovanie projektovej dokumentácie ústredného kúrenia a zabezpečiť stavebné povolenie.

**- podporovať športové aktivity na území mesta, hospodárne využívať areály futbalového štadióna a kúpaliska,**

Mesto Vrútky každoročne organizuje rôzne športové podujatia pre všetky vekové kategórie: Jarný beh detí, Vodácky triatlon, športové aktivity počas Medzinárodného dňa detí, Silvestrovský beh. Voľnočasové aktivity podporuje mesto Vrútky prostredníctvom CVČ Domino vo Vrútkach. Počas školského roka zabezpečuje pravidelnú činnosť z oblastí telovýchova a šport, prírodné vedy a technika, spoločenské vedy a estetika. Bohatou ponukou záujmových útvarov vytvára deťom a mládeži podmienky pre zmysluplné využívanie voľného času a rozvíjanie ich talentu a nadania. Dôležitou súčasťou  práce je prázdninová činnosť. CVČ Domino ju zabezpečuje formou prímestských a pobytových táborov a ako servis voľného času. Na území mesta podporuje ďalšie športové akcie: Malofatranská stovka, Rybárske preteky Police carp race, Preteky raftov na Váhu atď. O podpore športu zo strany mesta svedčí aj podpora formou dotácií na činnosť športových klubov, ktoré pôsobia na území mesta: v zmysle VZN č. 9/2015 o poskytovaní dotácií boli z rozpočtu mesta v oblasti športu schválené finančné dotácie pre rok 2017 nasledovne:

1. HK KOMETA Vrútky – 3500 €  
2. Tenisový klub Vrútky – 1000 €  
3. TJ Sokol Vrútky - 1000 €  
4. PVK Vrútky - 1000 €  
5. FC Attack Vrútky - 3500 €

A v roku 2018 boli rozdelené dotácie:

1. Spoločnosť Parkinson Slovensko, regionálny klub, Kalocsaya 12, Vrútky – 100,- EUR

2. PVK, Horná 5377,Vrútky – 2200,- EUR

3. TJ Sokol, Kalocsaya 4, Vrútky – 1700,- EUR

4. HK Kometa Vrútky, Nábrežná 3466/4, Vrútky – 3 500,- EUR

5. TJ Lokomotíva Vrútky, Švermova 11, Vrútky – 1 500,- EUR

6. Šípkarsky klub, o.z. Vrútky, Karvaša a Bláhovca 5367/34, Vrútky – 300,- EUR

7. Attack Vrútky, Partizánska 5593/42, Vrútky – 4 100,- EUR

8. Turčiansky raci, Uzlovská 9/21, Martin – 100,- EUR

9. Tenis klub Vrútky, Čachovský rad, Vrútky – 500,- EUR

Mesto v rámci svojich finančných možností realizuje opravu a rekonštrukciu športových areálov: v roku 2016 rekonštrukcia nájomného bytu správcu štadióna, v roku 2017 rekonštrukcia drevených dosiek na sedenie a státie tribúny na futbalovom štadióne, v roku 2018 laminovanie bazénov na letnom kúpalisku a nové sociálne zariadenia v spolupráci s PVK.

**- v prípade novej výzvy na projekt druhej etapy pešej zóny zapojiť sa do tejto projektovej výzvy; ak takáto výzva za 3 roky nebude zverejnená, po dohode s poslaneckým zborom a po skončení zaťaženia úverom na jej prvú etapu začať rekonštrukciu druhej etapy z návratných zdrojov financovania. V prípade, že ani táto alternatíva nebude možná, tak vlastnými prostriedkami a ľudskými zdrojmi upraviť okolie Kriváňa, najmä časť priestoru fontány.**

Vážení spoluobčania, tentokrát budem otvorený, nech sa vyjadria p. poslanci MsZ, pretože projekt je už pripravený 7 rokov a prečo sa nešlo k danej téme Vám vysvetlia oni. Samozrejme nie všetci, len tí, ktorí to **nechceli**, lebo opäť Mazúr by mal body.

**- vykúpiť prvú etapu pozemkov pod časťou nového pohrebiska a začať s jeho technickou prípravou,**

Mesto Vrútky na základe nutnej potreby nového pohrebiska vo Vrútkach, vzhľadom na obmedzenú kapacitu súčasného pohrebiska, robí prípravné práce na jeho realizácii. Možno konštatovať, že z hľadiska projekčnej prípravy bol ukončený proces špecifikácie územia, cenovej kalkulácie prípravných prác, zastavovacej štúdie, spracovaný polohopis a výškopis, zidentifikované bolo územie a vlastníci pozemkov.

Proces prípravných prác postúpil do štádia výkupu pozemkov. Ide o finančne veľmi náročnú akciu. V roku 2014 na aprílovom zasadnutí Mestského zastupiteľstva bol predložený materiál postupu výkupu pozemkov, ktorý bol aj schválený. Výkupy pozemkov sú rozdelené do 3 etáp. Mestským zastupiteľstvom vo Vrútkach bola schválená 1. etapa vysporiadania pozemkov pod nové dielo „Nové mestské pohrebisko a obradná sieň mesta Vrútky.“ Výkupy sa realizujú za cenu určenú odborným odhadom v sume 4,95/m2,

V prvej etape išlo o 9 vlastníkov. V roku 2015 a 2016 bola oslovená väčšina vlastníkov prvej etapy a v roku 2018 bude vlastníkom okrem pozemku SPF všetkých pozemkov I. etapy. Celkový výkup tejto prvej etapy predstavuje pri odhadnej sume **131 288,85 €.** Mesto Vrútky má na základe uvedených vysporiadaní vo vlastníctve 23 tis.m2 a je preto potrebné začať na ďalšej príprave tohto diela – projekčných prácach k stavebnému konaniu a celkovej výstavbe diela.

**- pripraviť reštrukturalizáciu Mestského podniku služieb, s.r.o., Vrútky,**

Mestský podnik služieb, s.r.o., Vrútky spravuje v súčasnom období 127 mestských bytov, 505 bytov SVB, spravuje v zmysle zmluvy s mestom niektoré parkovacie miesta a zabezpečuje pre mesto revízne činnosti. Z uvedeného je zrejmé, že MPS, s.r.o. je správcovskou spoločnosťou a nie mestským podnikom so službami pre mesto.

Po ukončení podnikateľskej činnosti v dodávke tepla a prechode na centrálne vykurovanie z Teplárenskej spoločnosti, a.s. bol zámer vytvorenia mestského podniku služieb, a tak pretransformovanie spoločnosti na iné aktivity a za účelom dosahovania aspoň primeraného zisku. Konatelia nevedeli predložiť vtedajšej dozornej rade a následne ďalším orgánom jasnú novú koncepciu – podnikateľský zámer spoločnosti s presným zadefinovaním podmienok fungovania mesto – mestský podnik. Začiatkom roka 2014 dozorná rada skončila svoju činnosť odchodom viacerých členov a ďalej ostal problém otvorený a do dnešného dňa neriešený.

V priebehu roka 2017 bol súčasným konateľom spoločnosti spracovaný materiál o alternatívach ďalšieho fungovania MPS, ktorý bol predložený na rokovanie Mestského zastupiteľstva v auguste. Bol tu navrhnutý presun viacerých činností z mesta pod MPS. Po následnej analýze a preskúmaní zákonnosti sa tieto alternatívy postupne vylúčili.

Na rokovanie Mestského zastupiteľstva konaného dňa 24.04.2018 boli predložené alternatívy riešenia uvedeného problému a bolo rozhodnuté, že mesto si bude svoje byty spracovať vo vlastnej réžii a spoločnosť bude ponúknutá na odpredaj ako obchodný podiel.

**- opätovne prehodnotiť účel a funkciu centrálneho parkovania v našom meste (vedľa tržnice)**

Pred pár rokmi som zvolal verejné zhromaždenia časti Vrútok a aký bol výsledok k tomuto problému – žiadny. Prišli 6 ľudia a aj oni mali odlišné stanoviská. Keďže sa jedná aj o problém volebného programu poslaneckého zboru, žiadam, aby na pracovnej porade dňa 4.9.2018 sa k tejto téme vyjadrili a potom už asi **veľmi neskoro** napíšem záverečné stanovisko.

**- prehodnotiť účelné využitie budov vo vlastníctve mesta,**

Mesto Vrútky v posledných rokoch investuje najviac finančných prostriedkov do budov škôl a školských zariadení, ktoré mesto dostalo v roku 2002 prechodom kompetencií v oblasti školstva. Do týchto budov štát do roku 2002 neinvestoval a v súčasnosti sa to odzrkadľuje v ich zlom technickom stave. Okrem využitia prostriedkov EÚ, veľa sa na budovách vo vlastníctve mesta prerába z vlastných zdrojov, prípadne návratných zdrojov. Budovy, ktoré sú nevyužívané mestom, ponúka mesto na predaj formou obchodnej verejnej súťaže.

**- opäť sa intenzívne zaoberať otázkou občanov rómskej národnosti a v spolupráci s vládou SR, mimovládnymi organizáciami, samotnými Rómami a našimi občanmi navrhnúť taký spôsob riešenia tejto veľmi závažnej problematiky, aby bol prijateľný**

Mesto Vrútky sa zapojilo prostredníctvom eurofondov do projektu „Terénna sociálna práca v obciach“, ktorý pokračuje od roku 2015. Zamestnáva Terénneho sociálneho pracovníka a Terénneho pracovníka. Títo pracovníci poskytujú odborné poradenstvo v oblasti bývania, zamestnania, vzdelávania, sociálnej patológie a sociálneho zabezpečenia. V roku 2017 mali terénni sociálni pracovníci 158 klientov a vykonali 1284 intervencií v uvedených oblastiach.

Cieľom terénnej sociálnej práce v Meste Vrútky je hľadať riešenie nepriaznivej sociálnej a životnej situácie tej skupiny obyvateľov, ktorí sa pre dlhodobo neriešené sociálne problémy stali členmi vylúčenej komunity, dôsledkom čoho je nepriaznivá sociálna situácia spojená s diskrimináciou v spoločnosti v prístupe k zamestnaniu a verejným službám.

Terénni sociálni pracovníci Mesta Vrútky venovali pozornosť školskej dochádzke detí z MRK, počas školských prázdnin zabezpečovali zmysluplné a najmä bezpečné využitie voľného času detí. Taktiež sa zamerali na zvyšovanie rodičovských zručností mladých rodičovských párov.

Mesto Vrútky prostredníctvom TSP riešilo patologické javy u Rómov. Najčastejšou príčinou je predčasná sexuálna aktivita, pôrody mladých dievčat a žien do 18 rokov, neschopnosť mnohých rodín starať sa o svoje deti, neúplné rodiny alebo, naopak mnohopočetné rodiny žijúce v nevyhovujúcich podmienkach. V takomto prostredí rastie kriminalita, prostitúcia a drogové „dílerstvo“. Sociálni pracovníci poskytovali poradenstvo v oblasti výchovy, hygieny a robili osvetu o plánovanom rodičovstve.

- V januári 2017 na základe nevyhovujúcich hygienických podmienok bývania, bola z finančných prostriedkov Mesta Vrútky realizovaná dezinsekcia bytových jednotiek na Kafendovej ulici.

- od 01.12.2017 mesto zahájilo činnosť **miestnej občianskej poriadkovej služby.** Mesto Vrútky sa zapojilo do projektu vyhláseného Ministerstvom vnútra a Ministerstvom práce, sociálnych vecí a rodiny SR. Doba trvania projektu je 3 roky. Poriadkovú službu tvoria 2 pracovníci, z ktorých jeden je Róm. Medzi základné činnosti hliadky je riešenie udalostí v oblasti ochrany maloletých a mladistvých osôb v spolupráci s OO PZ a mestskou políciou, podpora dochádzky do školy maloletých osôb, riešenie udalostí v oblasti ochrany ŽP, majetku, zdravia a života a riešenie udalostí medzi osobami z marginalizovanej komunity a väčšinovým obyvateľom mesta, nahlasovanie podozrení na nelegálny odber elektrickej energie a iné.

**- veľmi intenzívne sa budeme venovať riešeniu problémov na Dolných Vrútkach a v Mexiku a zohľadňovať potreby občanov,**

potrebám občanov žijúcich v týchto lokalitách sme sa venovali pravidelne, či už sa jednalo o zimnú údržbu, spevňovanie a zhutňovanie podložia na nespevnených komunikáciách, oprava výtlkov a chodníkov, opiľovanie stromov a náletových drevín, kosenie, čistenie a odvoz komunálneho odpadu. Pravidelne sme občanov informovali o plánovaných rozvojových aktivitách firiem pôsobiacich v danej priemyselnej zóne a vo viacerých prípadoch sme zamietli projekt rozvoja podnikateľskej činnosti, ktorá by negatívne ovplyvnila životné podmienky a bezpečnosť dotknutých obyvateľov. Ulica Mokraď bola vyasfaltovaná. K tejto problematike sa ešte budem venovať na záver mojej správy. V máji 2018 prebehla oprava výtlkov a vysprávka ciest na Ul. Dlhá, Jánošovská a Ružová. Tento rok bolo vypílených 5ks líp.

**- rozšíriť detské ihriská vo Vrútkach podľa potrieb rodín a obyvateľov,**

v priebehu volebného obdobia boli detské ihriská (Ul. Švermova, Horná, Sládkovičova, Nábrežná) pravidelne rekonštruované, doplňované prvky a odstraňované závady (výmena resp. oprava poškodených častí, nový náter drevených prvkov, doplnenie štrku, kosenie). Podľa požiadaviek občanov boli na jednotlivých ihriskách doplnené lavičky. Detské ihrisko na Ul. Nábrežná bolo doplnené o pieskovisko pre deti. Zároveň boli ihriská na Ul. Švermova, Horná, Nábrežná v roku 2018 doplnené o detské kolotoče nerez v prevedení antivandal.

Z dôvodu, že jestvujúce detské ihriská sú vyhotovené prevažne z drevených komponentov, je ich údržba náročná (vybudované v roku 2008). Vďaka lepšej momentálnej finančnej situácie v meste Vrútky budú postupne staré komponenty vymenené za nové, moderné a kvalitnejšie, čím ponúkneme deťom ešte kvalitnejšiu zábavu.

V súčasnej dobe musíme prikročiť už k celkovej výmene niektorých komponentov z dôvodu opotrebovanosti a nemožnosti opravy, aby ihrisko spĺňalo bezpečnostné podmienky.

**- dobudovať kamerový systém v meste,**

pre zlepšenie prevencie kriminality, inej protispoločenskej činnosti a ochrany občanov a návštevníkov mesta Vrútky bol vypracovaný projekt a žiadosť o dotáciu z Ministerstva vnútra SR pri rozšíreniu počtu kamier existujúceho kamerového systému mesta Vrútky.

Žiadosť o poskytnutie dotácie bola zamietnutá.

Mesto Vrútky z vlastných finančných prostriedkov chce pre zlepšenie ochrany majetku a občanov zabezpečiť nákup a montáž 3 ks statických kamier – Dom smútku – mestský cintorín a ul. Kafendova vo Vrútkach. Uvedená montáž kamier bola realizovaná v mesiacoch júl, august 2018. Ďalšie kamery budú v budúcnosti inštalované podľa potrieb mesta na základe projektu, ktorý máme spracovaný.

- **podporiť projekt Kina 1. máj,**

v minulosti sme už 2 krát reagovali na vyhlásené výzvy na rekonštrukciu kultúrnej pamiatky Kina 1. máj. V prvom prípade bol projekt úspešný, ale pre nedostatok finančných prostriedkov vyhlasovateľa nebol podporený takisto ako druhý raz. V roku 2016 sme nadviazali spoluprácu s Mestským domom kultúry v Czechowicach-Dziedzicach (Poľsko). S týmto cezhraničným partnerom realizujeme mikroprojekt, ktorý je aktuálne úspešný a bude podporený z fondov EU. V ďalšej fáze cezhraničnej spolupráce boli naznačené dlhodobé ciele zapojiť sa do projektu na rekonštrukciu Kina 1. Máj, nakoľko sa očakáva, že takáto výzva na veľké projekty bude pravdepodobne na prelome roku 2018/2019 vyhlásená.

**Vážený poslanecký zbor,**

**myslím si, že som Vám podal dosť spracovanú informatívnu správu ku každému bodu volebného programu na roky 2014 – 2018. Na záver zhodnotenia volebného programu dávam do pozornosti všetky dôležité akcie, ktoré mesto riešilo a týmto bolo prispené k zlepšeniu infraštruktúry a k ďalšiemu rozvoju nášho mesta.**

* **Rekonštrukcia Ul. Mokraď na Dolných Vrútkach,**

Moje dvojročné rokovanie s Národnou diaľničnou spoločnosťou, a.s. prinieslo vytúžené ovocie v podobe rekonštrukcie Ul. Mokraď. Zhotoviteľom stavby bol Váhostav – SK v spolupráci s NDS, a.s. Rozpočtový náklad bol vyše 22 tis. €. Z rozpočtu mesta Vrútky neboli vyčlenené finančné prostriedky, ale ako dohodnutá kompenzácia za poškodenú ulicu stavebnými mechanizmami počas výstavby úseku diaľnice Dubná Skala – Turany a za poškodené obrubníky a dlažby na štátnej ceste I/18 pri jej rekonštrukcii v roku 2012.

* **Oprava zaústenia Kamenného potoka do rieky Turiec,**

Jednalo sa o opravu pod Ul. Horná Kružná, cez park až po vyústenie do rieky Turiec. Zhotoviteľom bolo Povodie horného Váhu. Celková suma bola 32.372,-€, z toho 30.624,-€ zaplatilo Povodie horného Váhu... a 1.748,-€ Mesto Vrútky.

* **Kompletná výmena výplní okenných a dverných otvorov – Budova „A“ Mestského úradu Vrútky,**

Dodávateľom bola firma RIPLAST, s.r.o. Martin. Celková finančná čiastka činila 48.670,92 €.

* **Lávka pre peších cez rieku Turiec – práce na ochrane povrchov a nový náter lávky,**

Zhotoviteľom bola firma MONT – FINAL - Peter Lamoš, Martin. Rozpočtový náklad predstavoval 8.870,-€.

* **Betónový plot – cintorín,**

Dĺžka 156 m od domu smútku – I/18. Zhotoviteľom bola firma PROFIL INVEST FIVE, s.r.o., Vranov nad Topľom. Rozpočtový náklad predstavoval 9.115,19,-€.

* **Výmena dreveného obloženia tribúny futbalového klubu FC ATTACK, časť hľadisko,**

Zhotoviteľom bola firma DOMRYT, spol. s.r.o., Turany. Celkové náklady na opravu a výmenu činili 6.900,-€.

* **Výmena radiátorov UK v MŠ na Ul. M. R. Štefánika,**

Vymenených bolo 49 ks radiátorov, prípojné armatúry, ventily, boli vykonané hygienické nátery s vysprávkou stien. Celkové náklady činili 8.771,04,-€.

* **Maľovanie tried, spální, kuchyne, výdajne jedál, šatne v MŠ Nábrežná 2, Vrútky,**

Zhotoviteľom bola firma BLOCCO, spol. s.r.o., Kláštor pod Znievom. Celkové náklady predstavovali 4.981,44,-€.

* **Výmena okien v MŠ na Ul. Nábrežná,**

Mesto Vrútky v minulých letných mesiacoch, počas zátvoru vrútockých materských škôl, zrealizovalo rekonštrukciu a výmenu okien v Materskej škole na Ul. Nábrežná vo Vrútkach. Zároveň bol celý interiér materskej školy vymaľovaný. Škôlka po zátvore privítala svojich malých školáčikov v novom šate, veselých farbách a v teplom prostredí, presvetlená a veľmi útulná. Okrem tejto veľkej finančnej investície sme participovali na projekte Nadácie KIA a detičky budú môcť aj s našou pomocou v tomto školskom roku a v tejto škôlke cvičiť v novej telocvični a oboznamovať sa s dopravnou výchovou na autíčkach, troj a štvorkolkách v areáli materskej školy. Zhotoviteľom bola firma UNI GLASS, s.r.o., Martin. Celkové náklady boli 26.160,53,-€.

* **Výmena vchodových dverí v MŠ na Ul. Nábrežná,**

Zhotoviteľom bola firma UNI GLASS, s.r.o., Martin. Celkové náklady predstavovali 2.995,07,-€.

* **Vyspravenie časti chodníka od Domu smútku po nový Kríž na Vrútockom cintoríne,**

Mesto Vrútky dosypalo štrkopieskový podklad, ktorý bol zhutnený a vyspravená bola časť chodníka smerujúca k hrobovým miestam cintorína. V dome smútku na cintoríne boli dokúpené stoličky pre pozostalých, ktorí tam sedia počas aktu poslednej rozlúčky.

* **Kúpa pozemkov pri ZŠ H. Zelinovej**

Na základe podnetu poslancov Mestského zastupiteľstva vo Vrútkach Mesto Vrútky odkúpilo pozemky od spoločnosti **TURMONT s.r.o.**, v zast. Milan Bordáš, likvidátor za kúpnu cenu **87.871,70 €** . Zo strany poslancov MsZ Vrútky bol prejavený záujem postaviť na území mesta športovú halu, na neskorších rokovaniach bol predstavený zámer postavenia tartanovej atletickej dráhy.

Uvedené nehnuteľnosti mali byť na základe Vyhlášky o dražbe nehnuteľností vydanej Exekútorským úradom Mgr. Martinom Thomkom predmetom dražby určenej na 31.03.2017 s najnižším podaním vo výške 119.500,- €. Všeobecná cena draženej nehnuteľnosti bola znaleckým posudkom stanovená na celkovú sumu 239.000,- €.

Výška kúpnej ceny odzrkadľovala výšku pohľadávok veriteľov Predávajúceho v celkovej sume 86.371,70 €, ktorú mesto na základe vzájomnej dohody s Predávajúcim uhradilo priamo na účty veriteľov resp. exekútorov, na základe čoho došlo k uvoľneniu tiarch k predmetným nehnuteľnostiam.

**Investície, opravy, rekonštrukcie do oblasti školstva**

**Kúpa budovy a pozemkov MŠ ul. sv. Cyrila a Metoda**

Mesto Vrútky od júla 2002, má záujem o vysporiadanie vlastníckych vzťahov k nehnuteľnostiam – Materskej škole, sv. Cyrila a Metoda 64 vo Vrútkach vrátane pozemkov. Na základe posledných rokovaní primátora mesta a  riaditeľky odboru hospodárenia s majetkom ŽSR, bolo schválené MsZ odkúpenie nehnuteľností vo vlastníctve ŽSR a v súčasnosti čakáme na kúpnu zmluvu schválenú ŽSR a MD, V a RR SR. Kúpna cena za nehnuteľnosti je 126 tis. EUR vrátane DPH.

**ŠJ ZŠ H. Zelinová**

V rámci školských prázdnin bola vykonaná výmena vykurovacích telies v Školskej jedálni ZŠ H. Zelinovej. Radiátory boli ešte pôvodné a bola potrebná ich úplná výmena. Zároveň boli opravené aj zábrany, ktoré sú z hľadiska bezpečnosti žiakov nevyhnutné na týchto vykurovacích telesách. V neposlednej miere bol zakúpený varný kotol do kuchyni. Celkové finančné prostriedky týchto opráv a nákupov boli vo výške 9800,- EUR.

**ŠJ ul. M. R. Štefánika**

Vzhľadom na negatívne stanovisko RÚVZ Martin bola potrebná úplná rekonštrukcia dlažby v kuchyni Školskej jedálne. Pred výmenou dlažby sa realizovala úplná rekonštrukcia vodoinštalácie a úplná rekonštrukcia skladových priestorov. Celková finančná investícia bola vo výške 19500,- EUR.

**Spojená škola organizačná zložka – Materská škola**

V organizačnej zložke Spojenej školy v materskej škole v priebehu letných prázdnin bola vykonaná úplná rekonštrukcia jedného oddelenia – výmena podláh a maľovanie herne, spálne, šatne, výmena 7 ks umývadiel, 7 ks toaliet, obkladu, dlažieb vo WC a kúpeľni, okien v časti šatní a WC ako aj úprava výlevky za celkovú sumu 20000,- EUR. V ďalších rokoch budeme prerábať ostatné tri oddelenia tejto materskej školy.

**MŠ Nábrežná**

Aj v tejto škôlke pokračujeme s generálnymi opravami celého zariadenia. V roku 2018 počas zátvoru materskej školy boli zrekonštruované toalety v dvoch oddeleniach v počte 14 ks nových umývadiel, 14 ks záchodov, rekonštrukcia výleviek a spŕch, výmena obkladu a dlažby v týchto WC a kúpeľniach. Táto oprava bola financovaná z rozpočtu mesta vo výške 17 tis. EUR.

**ZUŠ F. Kafendu**

V Základnej umeleckej škole bola uskutočnená oprava kanalizácie vo výške 2500,- EUR.

**Rekonštrukcia vrútockého kúpaliska**

Uvedenou témou sa MsZ a MsÚ Vrútky zaoberalo už 2 roky. Na požiadavku PVK Vrútky boli z prebytku hospodárenia za rok 2017 uvoľnené prostriedky v čiastke cca 60 tis. EUR na laminovanie a rekonštrukciu všetkých bazénov, ktorá sa uskutočnila v júni 2018. Zároveň PVK Vrútky si zabezpečil nové toalety v sume 15 000,- EUR prostredníctvom Nadácie SPP.

Spracoval: Ing. Miroslav Mazúr, primátor mesta

Predkladá: Ing. Miroslav Mazúr, primátor mesta

Podklady pripravili: Ing. Dušan Kramár, vedúci odboru výstavby a životného prostredia

Ing. Mgr. Jana Rišianová, vedúca odboru služieb

Mgr. Juraj Gorilák, referent športu, cestovného ruchu a projektov

Ing. Ján Simonides, referent investičnej výstavby mesta